कोई ट्रक पर दे बैठा दिल तो किसी ने मचाया ‘गदर’, कई देशों की लाइफलाइन ट्रक
Truck Art History - What It Is And How It Started. सनी देओल की फिल्म ‘गदर-एक प्रेम कथा’ का गाना 'मैं निकला ओ गड्डी लेके, ओ रस्ते पर ओ सड़क में, एक मोड़ आया, मैं उत्थे दिल छोड़ आया' शायद ही कोई भूला होगा। तारा सिंह जैसे कई ट्रक ड्राइवर हैं जो हर रोज ट्रक से हजारों किलोमीटर की दूरी तय करते हैं
सनी देओल की फिल्म ‘गदर-एक प्रेम कथा’ का गाना 'मैं निकला ओ गड्डी लेके, ओ रस्ते पर ओ सड़क में, एक मोड़ आया, मैं उत्थे दिल छोड़ आया' शायद ही कोई भूला होगा। तारा सिंह जैसे कई ट्रक ड्राइवर हैं जो हर रोज ट्रक से हजारों किलोमीटर की दूरी तय करते हैं। नई जगह और नए चेहरों के बीच अपनापन ढूंढते ट्रक ड्राइवर को किसी मोड़ पर मन की बात सुनने वाला कोई मिल जाए तो दिल खोलकर रख देते हैं। हफ्तों घरवालों से दूर रहने की मजबूरी उनको उदास भी कर देती है।
आज ‘फुरसत का रविवार’ है, आप भी घर की जरूरत का सामान लेने बाजार निकलेंगे। राशन-सब्जी से लेकर हर छोटी-बड़ी चीज ट्रकों से ही आपके शहर में पहुंचती है। कभी सोचा है कि ट्रक को चलाने वाले ड्राइवर की जिंदगी अपनों से दूर रहकर कितने सूनेपन में गुजरती है। इस सूनेपन को ड्राइवर अपने ट्रक को खूबसूरत कलाकारी और रंगों से सजाकर दूर करते हैं। आज बात इसी ‘ट्रक आर्ट’ की जो उनके दूसरे घर यानी ट्रक की रौनक बढ़ाती है।
ट्रक पर रंग बिरंगी तस्वीरें, चमकीली झालरें और हवा में लहराते परांदे... ट्रकों को इस तरह सजाने का रिवाज काफी पुराना है। इसे ‘ट्रक आर्ट’ कहा जाता है।
यह आर्ट भारत के साथ-साथ पड़ोसी मुल्क पाकिस्तान में भी देखने को मिलती है, लेकिन दुनियाभर में पाकिस्तान की ही ट्रक आर्ट ज्यादा फेमस है।
आखिर ट्रक आर्ट है क्या, क्यों यह दुनिया में पॉपुलर है? 
ट्रकों पर कलाकारी जिसे ट्रक आर्ट का नाम मिला, कब और कैसे शुरू हुई, कोई नहीं जानता। लेकिन इसके पीछे कई कहानियां हैं...
कुछ लोग मानते हैं कि इसकी शुरुआत 1920 से हुई। उस समय ट्रांसपोर्ट कंपनियों के बीच कॉम्पिटिशन तेजी से बढ़ा। कंपनियों के ट्रक खूबसूरत और अलग दिखें, इसके लिए कंपनियों ने अपने-अपने ट्रकों को पेंट करना शुरू किया और इस काम के लिए आर्टिस्ट भी रखे। धीरे-धीरे ट्रक कैनवस में बदल गए और यह हर किसी के लिए आकर्षण का केंद्र बन गए।
भारत और पाकिस्तान में ट्रक आर्ट की बात करें तो भारत में दूसरे विश्व युद्ध के दौरान 1940 में ट्रकों की एंट्री हुई। उस समय ट्रकों में हथियार लाए जाते। आजादी मिलने के बाद ट्रक ट्रांसपोर्टेशन बिजनेस में इस्तेमाल होने लगे। आज यही ट्रक भारत की अर्थव्यवस्था में अहम रोल निभा रहे हैं।
खबर में आगे बढ़ने से पहले इस पोल के जरिए अपनी राय साझा करें
ट्रक आर्ट में पाकिस्तान में दिखती हैं फूल-पत्तियां
पाकिस्तान की बात करें तो कराची ट्रक आर्ट का गढ़ है। इसके अलावा रावलपिंडी, स्वात, पेशावर, क्वेटा और लाहौर भी इस कला के लिए मशहूर हैं। ब्लूचिस्तान और पेशावर के ट्रकों पर लड़की का काम देखने को मिलता है, जबकि रावलपिंडी और इस्लामाबाद में प्लास्टिक वर्क से ट्रक को दुल्हन की तरह सजाया जाता है।
वहीं, सिंध के ट्रक लाल रंग से ज्यादा सजे दिखते हैं। ट्रक आर्ट को हिंदी या उर्दू में ‘फूल-पत्ती आर्ट’ कहा जाता है। ट्रक आर्ट में फूल-पत्ती के नमूने और खूबसूरत अंदाज में शायरी या आकर्षक लाइनें लिखी मिलती हैं। जिनकी लिखाई भी खूबसूरत होती है जिसे आर्ट की भाषा में कैलिग्राफी कहते हैं।
भारत और पाकिस्तानी कलाकारों में हो चुकी है बहस
दुनिया में जब ट्रक आर्ट की बात की जाती है तो दिमाग में सबसे पहले पाकिस्तान का नाम आता है। एमस्टरडम में रहने वाले भारतीय मूल के डिजाइन डायरेक्टर फरीद बावा ने दैनिक भास्कर से ट्रक आर्ट के कई किस्से साझा किए। उन्होंने बताया कि इस आर्ट के पाकिस्तानी या भारतीय होने पर उनकी पाकिस्तान के मशहूर ट्रक आर्ट ग्रुप ‘फूल-पत्ती’ के ट्रक आर्टिस्ट से लंबी बहस भी हो चुकी है। बावा ने दोहा के कतर म्यूजियम में म्यूरल पेटिंग के एक प्रोजेक्ट पर पाकिस्तानी ट्रक आर्टिस्ट के साथ काम किया।
तब वहां के कलाकारों ने कहा कि यह हमारे देश की आर्ट है। आप इसे भारत की क्यों कह रहे हैं। तब बावा ने कहा कि भारत में ट्रक ब्रिटिश हुकूमत के समय आए, उस समय भारत-पाकिस्तान का बंटवारा नहीं हुआ था। इसलिए यह आर्ट दोनों देशों की विरासत है, लेकिन अफगानिस्तान और पाकिस्तान के पंजाब में यह पेटिंग जोर-शोर से होती रही जबकि भारत में धीमी पड़ गई। भारत में अगर ट्रक आर्ट की बात की जाती है तो सबको लगता है कि ट्रक पर केवल 'हॉर्न ओके' लिखा होगा। फरीद बावा चाहते हैं कि इंडियन ट्रक आर्ट के बारे में भी लोग जानें और उसके बारे में बात करें।
ट्रक आर्ट ग्लोबल है, साउथ एशिया ही नहीं अमेरिका और इटली में भी यह कला मौजूद
बावा कहते हैं कि पाकिस्तान के अधिकतर ट्रकों में ज्यादातर फूल-पत्ती के ही डिजाइन दिखते हैं, लेकिन उन्हें ट्रक सजाने में महीनों लग जाते हैं क्योंकि उनके लिए ट्रक को सजाना दुल्हन को सजाने जैसा होता है। यह आर्ट उनकी कमाई का भी जरिया है।
मगर सच ये है कि ट्रक आर्ट एक ग्लोबल कला है। यह भारत, पाकिस्तान, नेपाल समेत पूरे साउथ एशिया में दिखती है। इसके अलावा साउथ अमेरिका में बस पर पेंटिंग होती है, जापान और इटली में भी यह आर्ट मौजूद है। व्हीकल डेकोरेशन ग्लोबल पैटर्न है।
फरीद बावा ने 2019 में एक रोड ट्रिप का आयोजन किया। इसमें एक ट्रक को आर्ट गैलरी में बदला गया जिसमें ट्रक आर्टिस्ट की पेंटिंग फ्रेम करवाकर लगाई गई। यह ट्रक 1200 किलोमीटर तक मुंबई, नागपुर, पुणे समेत महाराष्ट्र के कई शहरों के स्कूल और सोशल कैफे पर रुका ताकि लोग इस आर्ट के बारे में जान सकें। यह इंडिया की पहली मूविंग ट्रक आर्ट गैलरी थी।
ट्रक आर्ट में आर्टिस्ट को ट्रक की तीन साइड पर अपना हुनर दिखाने का मौका मिलता है। ट्रक आर्ट में डिजाइन 1 से 6 फीट तक बनाए जा सकते हैं, जो ड्राइवर के मूड की ताजगी बनाए रखते हैं।
ट्रक आर्ट के चटक रंग रिलीज करते हैं हैप्पी हॉर्मोन 
ट्रक आर्ट भले ही एक कला है, लेकिन यह इमोशन, पैशन, प्यार और लगाव जैसी भावनाओं को जताने का तरीका भी है। इसलिए यह आर्ट ट्रक ड्राइवरों के बीच लोकप्रिय हुई। यह ड्राइवर की पर्सनैलिटी और उनकी भावनाओं का प्रतीक भी मानी जाती है। ट्रक ड्राइवर की जिंदगी कई दिनों तक अकेले, घरवालों से मीलों दूर सड़क पर दौड़ते ट्रक पर ही गुजरती है। वे लगातार ट्रकों को हाईवे पर दौड़ाते हैं ताकि हमारी जरूरत का सामान समय से हम तक पहुंच सके।
ऐसे में उस व्यक्ति की मनोदशा को समझना जरूरी है, जो अपने घर से मीलों दूर है। उन्हें खुश रहने के लिए मनोरंजन की जरूरत होती है और ये चटक रंग उन्हें खुश रखते हैं। दरअसल ट्रक आर्ट पर ‘नीओन कलर्स’ यानी चटक रंगों का इस्तेमाल होता है। इन रंगों को डोपामाइन हॉर्मोन से जोड़ा जाता है जिन्हें हैप्पी हॉर्मोंस कहा जाता है।
ट्रक आर्ट डिप्रेशन को दूर करने की थेरेपी
पेंटिंग आर्टिस्ट सूरज काशी कहते हैं कि ट्रक पर हमेशा ब्राइट कलर का इस्तेमाल किया जाता है। इसके 2 कारण हैं। पहला यह कि ब्राइट कलर्स रात को दूर से नजर आते हैं।
दूसरा कारण है कि ट्रक ड्राइवर महीनों घर से दूर रहते हैं। अगर कोई इंसान कई दिन तक रंग नहीं देखता तो उसे कलर ब्लाइंडनेस हो सकती है। बिना रंग के इंसान डिप्रेशन से घिर सकता है। इसलिए चटक रंगों का इस्तेमाल किया जाता है। ताकि उन्हें अपने आसपास रंग दिखें जो उन्हें खुशमिजाज बनाए रखें और वे अकेलेपन का शिकार न हों। यह एक तरह की कलर थेरेपी भी है और मूड लिफ्टर भी।
मुगल आर्ट से बनी ट्रक आर्ट
आर्टिस्ट सूरज काशी ने बताया कि ट्रक आर्ट मुगल आर्ट से प्रभावित है। मुगल काल में कलाकार फूल-पत्तियों के डिजाइन बनाते थे। इसी तरह के डिजाइन ट्रकों पर भी देखे जा सकते हैं।
पाकिस्तान में ये डिजाइन ज्यादा देखे जाते हैं। वहां के ट्रकों के हर हिस्से में इस तरह के डिजाइन बने दिखते हैं। जबकि भारत की कला बहुत सिंपल रही है। यहां फूल, लड़की या सिंपल स्लोगन लिखे दिख जाएंगे। यह इसलिए है क्योंकि देश के हर राज्य की अपनी अलग संस्कृति है। यही संस्कृति इस आर्ट में झलकती है। पाकिस्तान में उर्दू में भी लिखा जाता है। टाइपोग्राफी वहां पर डिजाइन का ही हिस्सा होती है।
भारत में सबसे अलग ट्रक केरल में देखने को मिलते हैं। ट्रक का सामने का हिस्सा पीले रंग का होता है और पूरे ट्रक पर फूल-पत्ती बनी होती है जो काफी हद तक पाकिस्तान की ट्रक आर्ट से मेल खाती है।
उत्तर से दक्षिण तक भारत में ट्रक आर्ट अलग-अलग
फरीद बावा कहते हैं कि भारत के ट्रकों पर इलाकों के हिसाब से लोकल आर्ट देखी जाती है। जैसे राजस्थान में उनकी लोककला का पुट होता है, वहीं, पंजाब की ट्रक आर्ट में जियोमैट्रिक पैटर्न और एंब्रॉयडरी वर्क देखने को मिलता है। 
ट्रकों के जरिए दिए गए सोशल मैसेज
ट्रकों पर लिखे स्लोगन भी ट्रक आर्ट का ही हिस्सा हैं। इस पर कई बार सोशल मैसेज भी लिखे दिख जाते हैं। जैसे- ‘बेटी बचाओ बेटी पढ़ाओ’, ‘बुरी नजर वाले, नसबंदी करा ले’, ‘बीवी रहे टिप टॉप, दो के बाद फुलस्टॉप’, ‘छोड़ो अफवाहें, लगवाओ वैक्सीन, भागेगा कोरोना जिंदगी होगी हसीन।’
विवाद के साथ मशहूर हुई पाकिस्तानी ट्रक आर्ट 
2015 की बात है। इटली के मशहूर ब्रैंड डोल्चै एंड गाबाना (Dolce & Gabbana) ने किचन हार्डवेयर की सीरीज लॉन्च की। इस पर ट्रक आर्ट के पैटर्न का डिजाइन बना था, लेकिन कंपनी ने इसे सिसिलिअन आर्ट बताया। इस पर पाकिस्तानी मीडिया ने आपत्ति जताते हुए इसे ट्रक आर्ट कहा।
दरअसल इटली के सिसिली इलाके में सिसिलिअन आर्ट की जाती है जो ट्रक आर्ट से काफी मिलती है। इस विवाद के बाद दुनियाभर में ट्रक आर्ट मशहूर हो गई। अब यह आर्ट पेंटिंग, कपड़ों, हेयर बैंड, पर्स, जूतों, बोतलों, ग्लास समेत कई जगह दिखती है।
आगे बढ़ने से पहले ग्राफिक्स में पढ़िए ट्रकों पर लिखे जाने वाले स्लोगन:
ट्रक पर ‘Horn OK please’ क्यों लिखा होता है?
अधिकतर ट्रकों के पीछे कमल के फूल के साथ ‘हॉर्न ओके प्लीज’ लिखा दिख जाता है। अगर आप यह सोचते हैं कि यह सड़क पर साइड देने के लिए लिखा जाता है तो आप पूरी तरह सही नहीं हैं। दरअसल, इसके पीछे 2 कहानियां हैं।
टाटा मोटर्स सबसे बड़ी ट्रक निर्माता कंपनी है। 1935-40 के दौर में टाटा ऑयल मिल्स कॉर्पोरेशन ने ‘ओके’ नाम का साबुन लॉन्च किया था। जिसके पैकेट पर कमल का फूल बना हुआ था। माना जाता है कि इस साबुन को प्रमोट करने के लिए ट्रकों पर ‘OK’ लिखा गया और साथ में कमल का फूल बनवाया गया।
इसके पीछे एक और कहानी भी है।
बात दूसरे विश्व युद्ध की है। उन दिनों डीजल की किल्लत पड़ गई थी। इसलिए ट्रकों को केरोसिन यानी मिट्‌टी के तेल से चलाया गया। तब ट्रक ड्राइवर्स ने ट्रकों के पीछे ‘Horn OK please’ लिखवाया। ‘OK’ का मतलब था “On Kerosene” यानी ट्रक केरोसिन से चल रहा है। दूरी बनाकर रखें।
अमेरिका की सेना ने दिया ‘जिंगल ट्रक’ नाम
2001 में जब अफगानिस्तान में गृह युद्ध हो रहा था, तब अमेरिका ने अपनी सेना इस देश में भेजी। तभी इस आर्ट को दुनिया भर में पहचान मिलनी शुरू हुई। इस दौरान पाकिस्तान के ट्रक सज संवरकर अफगानिस्तान के बीच दौड़ते और अमेरिकी सेना इसे जिंगल ट्रक के नाम से पुकारती थी क्योंकि इन ट्रकों पर चेन और पेंडेंट लटके रहते जिनकी खनक ट्रक के चलने के दौरान सुनाई देती।
जैकेट और जेंडर फ्री सूट पर ट्रक आर्ट 
फरीद बावा ने 2018 में ‘ऑल इंडिया प्रोजेक्ट’ शुरू किया जिसका मकसद इंडियन ट्रक आर्ट और ट्रक आर्टिस्ट के टैलेंट को इंटरनेशनल लेवल पर शोकेस करना था। हाल ही में फरीद ने इंटरनेशनल फैशन ब्रांड ‘बोन्स सूट्स’ के फाउंडर और फैशन डिजाइनर बोन रेजिन के साथ जुड़कर 21 जोड़ी सूट पर ट्रक आर्ट बनवाई है। फरीद ट्रक आर्ट को प्रमोट करने के लिए यह डिजाइन टी-शर्ट और जैकेट पर प्रिंट करते हैं।
फरीद बावा ने बताया कि वह नागपुर से हैं। उनके दादाजी ट्रक चलाते थे। धीरे-धीरे उन्होंने ट्रांसपोर्ट का बिजनेस शुरू किया। बचपन में उन्होंने अपने दादाजी के ऑफिस में ही ट्रक आर्ट होते देखी जिससे वह बहुत प्रभावित हुए।
ग्राफिक डिजाइनिंग की पढ़ाई की तब उन्हें पता चला कि ट्रक आर्टिस्ट बिना किसी आर्ट डिग्री के कितने टैलेंटेड होते हैं। वे मेहनत तो खूब करते हैं लेकिन उनकी आमदनी बेहद कम होती है। धीरे-धीरे भारत में ट्रक आर्ट गायब होती जा रही है क्योंकि अब बाजार में स्टिकर आने लगे हैं, यही सोचकर उन्होंने इस आर्ट को फैशन से जोड़कर प्रमोट करने की सोची। बावा अब तक 9 इंडियन ट्रक आर्टिस्ट को प्रमोट कर चुके हैं।
आज आप हमारे साथ ट्रक आर्ट की इस रंगीन यात्रा में पाकिस्तान, अफगानिस्तान ही नहीं अमेरिका और इटली से घूम-घामकर वापिस अपने देश, अपने शहर, अपने घर लौट आए हैं। 
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।